वैसे, मुझे नहीं लगता कि अन्ना हजारे या स्वामी रामदेव के पास देश के पुनर्निर्माण का कोई खाका, कोई रोडमैप, या कोई ब्लूप्रिण्ट है; या उन्होंने मन की आँखों से देश की कोई छवि देख रखी है। जबकि मेरे अनुसार, अगर आपके पास सुस्पष्ट “खाका” नहीं है देश के पुनर्निर्माण का, तो आपके द्वारा सफलतापूर्वक चलाया गया बड़े-से-बड़ा आन्दोलन भी कोई बदलाव नहीं ला पायेगा! एक अच्छी फिल्म तभी बनती है, जब मेहनत करके उसकी “पटकथा” तैयार की गयी हो (‘पटकथा’ में बारीक-से-बारीक बातों का भी जिक्र होता है) और निर्देशक के पास बनने से पहले ही “मन की आँखों से” उस फिल्म को देख लेने की क्षमता हो! हाँ, अगले कुछ महीनों में अगर खाका तैयार हो जाय और भावी भारत की तस्वीर खींच ली जाय, तो अलग बात है।